Sydney Maree (gebore 9 September 1956) is 'n voormalige middelafstandatleet wat in die 1980's op internasionale vlak deelgeneem het. Hy is gebore in Cullinan, Suid-Afrika, maar het later 'n Amerikaanse burger geword en aan verskeie kompetisies vir die Verenigde State deelgeneem. Maree, wat onder die apartheidstelsel in Suid-Afrika as Kleurling geklassifiseer is, het in 'n township grootgeword. Hy het sy ma se nooiensvan ontvang omdat sy pa deur die veiligheidspolisie gesoek is as lid van die ANC-Jeugliga. Op hoërskool word sy hardlooptalent ontdek en in 1976 hardloop hy 'n droommyl in 3:57,9 minute, onder die magiese limiet van vier minute. 'n Jaar later finansier die The Citizen koerant hom met 'n reis na die VSA. Maree het 'n kollegetoelatingstoets geslaag en 'n aanbod vir 'n atletiekbeurs aan die Villanova Universiteit aanvaar. Hier oefen hy onder die afrigter Jumbo Elliott, wat die maksimum uit sy atlete haal met onder andere 'n groot aantal intense spoedlopies. Sydney Maree se sportvordering het spoedig tot politieke verstrengelinge gelei, aangesien Suid-Afrikaners in die buiteland weens die sportboikot uitgesluit is van internasionale kompetisies.